Tidligere mandag kom nyheden om, at det aldrig er gået bedre på det danske ejendomsmarked - på nær i Nordjylland, hvor huspriserne falder. Set i det lys er det nødvendigt med nye tiltag, der kan sætte skub i udviklingen i modsatte retning, og derfor lancerer Finans Danmark og Landdistrikternes Fællesråd en række nye initiativer, der skal styrke ejendomsmarkedet og understøtte en ny udvikling i landdistrikterne. Blandt forslagene er: Lavere omkostninger ved tvangsauktioner af ”billige” ejendomme​ Nedsættelse af kommunal medfinansiering ved nedrivning​ At folk i en begrænset periode kan få et ekstra befordringsfradrag, hvis de arbejder i yderområder Udvidelse af BoligJobordningen til nedrivning med ”grønt” incitament i landzoner. - Vi ser en positiv udvikling i landdistrikterne bl.a. som et resultat af forskellige målrettede politiske initiativer de senere år. Men der er stadig forhold, som påvirker bolig- og udlånsmarkedet negativt. Derfor handler vores udspil om at styrke ejendomsmarkedet i landdistrikterne og herigennem bidrage til mere vækst og flere arbejdspladser her, siger Steffen Damsgaard, formand for Landdistrikternes Fællesråd. Vi har mere om de nye tiltag i aftenens udsendelse klokken 19.30.

Opsummering:
Landdistrikternes Fællesråd vil med en række nye tiltag styrke ejendomsmarkedet udenfor byerne.